Konstabel ontslaan oor aanranding, vloekeryArgieffoto Konst. Marie Els, ŉ beampte by die Hercules-polisiestasie in die weste van Pretoria, is Maandag uit die Suid-Afrikaanse Polisiediens ontslaan nadat sy skuldig bevind is aan aanranding en kru taalgebruik. Lt.kol. Lungelo Dlamini, ŉ polisiewoordvoerder van Gauteng, het gesê Els is Maandag ná ŉ tugverhoor skuldig bevind. Beeld het Woensdag berig Els het ŉ man, wat in verband met ŉ gewapende roof in hegtenis geneem is, by die polisiestasie ondervra het. ŉ Tweede man, wat ook in verband met die gewapende roof in hegtenis geneem is, het met sy selfoon ŉ video geneem waar Els die verdagte met ŉ stuk yster aanrand. Die video wys ook hoe sy vloek terwyl sy die verdagte ondervra oor ŉ vuurwapen wat vermoedelik tydens die rooftog gebruik is. “En jy, was jy daar? Julle steel saam, julle was saam. Waar is die f****n geweer?” sê sy in die video. Die video is sewe maande gelede op YouTube gelaai en ook deur e-posse versprei. Dit is intussen van YouTube verwyder. Els het sewe dae om te appelleer.